b'\n_START_ARTICLE_\nAlfred Rust\n_START_SECTION_\nUngdom\n_START_PARAGRAPH_\nAlfred Rust voksede op i en meget beskeden familie uden en far. Som barn elskede Alfred at observere naturen og moserne der omgiver Hamborg. Som ung kom han i l\xc3\xa6re som elektriker, men lod sig indskrive til aftenundervisning p\xc3\xa5 Hamborgs Ark\xc3\xa6ologiske Institut (Volkshochschule zur Arch\xc3\xa4ologie). Han var meget m\xc3\xa5lrettet og passioneret ang\xc3\xa5ende forhistorisk ark\xc3\xa6ologi, hvor Alfreds l\xc3\xa6rere opdagede hans potentiale.\n_START_SECTION_\nRejsen til Mellem\xc3\xb8sten\n_START_PARAGRAPH_\nI datiden foregik blandt ark\xc3\xa6ologer, is\xc3\xa6r Gustav Schwantes og professor Meyer i Wien, en diskussion om eksistensen af den s\xc3\xa5kaldte "Ascalonkultur" i Levanten. Meyer havde i Ascalon i Pal\xc3\xa6stina fundet en overfladeboplads med forskellige redskaber, blandt hvilke sk\xc3\xa6ftede \xc3\xb8kser, der i givet fald var \xc3\xa6ldre end tidligere antaget og muligvis kommet til Europa fra Mellem\xc3\xb8sten. Schwantes mente derimod, at sk\xc3\xa6ftede \xc3\xb8kser var blevet til i Ahrensburgkulturen i Nordeuropa. Fundforholdene tillod ikke en afg\xc3\xb8relse af sp\xc3\xb8rgsm\xc3\xa5let, da overfladefund kan v\xc3\xa6re sammensat fra flere kulturer._NEWLINE_I begyndelsen af 1930 fortalte Rust sin aftenskolel\xc3\xa6rer, at han ville rejse til Syrien for at s\xc3\xb8ge efter og udgrave en stenalderboplads med lagdeling for at finde ud af, om Ascalonkulturen var reel eller et konstrueret resultat skruet sammen alene ved overfladefund. Rust valgte at foretage rejsen p\xc3\xa5 cykel og med sine f\xc3\xa5 opsparede penge. Sammen med en kammerat startede rejsen i september. De to n\xc3\xa5ede lige akkurat at passere Balkan og Tyrkiet inden, at vintervejret satte ind, hvilket ville have forhindret rejsen._NEWLINE_Som f\xc3\xb8lge af den sparsomme kost blev Rust syg og indlagt p\xc3\xa5 det danske hospital i Nebek. Her fik han oplyst, at der fandtes nogle klippely ved Jabrud ikke s\xc3\xa5 langt derfra. Ved at unders\xc3\xb8ge disse fandt han tre hulebopladser med uforstyrrede stenalderaflejringer. Rust vendte derefter hjem og n\xc3\xa5ede tilbage til Hamborg i april 1931. Samme efter\xc3\xa5r rejste han tilbage til Syrien og brugte nu tre \xc3\xa5r til hver vinter at udgrave hulerne. Han havde f\xc3\xa5et et tilskud fra museet i Bremen p\xc3\xa5 1400 kr. Han boede p\xc3\xa5 hospitalet i Nebek og godtgjorde sit ophold ved at medbringe og installere elektrisk udstyr. I 1933 blev han ramt af dysenteri, men da var hans arbejde praktisk talt afsluttet, og han havde p\xc3\xa5vist 45 beboelseslag, der strakte sig fra slutningen af sidste istid til agerbrugets begyndelse. Intet af disse lag kunne udvise de genstande, som skulle tilh\xc3\xb8re "Ascalonkulturen", samlet, og denne kultur m\xc3\xa5tte derfor afvises som en ark\xc3\xa6ologisk realitet.'